SET บ่ายรูดต่อ 33 จุด ผวา “รัสเซีย-ยูเครน” ปะทะ หวั่นสู่แนวรับ 1,650
SET บ่ายรูดต่อ 33 จุด ผวา “รัสเซีย-ยูเครน” ปะทะ หลังปูตินเปิดฉากปฏิบัติการทางทหารพิเศษ โดยอ้างเหตุผลว่าเป็นการปกป้องภูมิภาคดอนบาส หวั่นสู่แนวรับ 1,650 จุด
24 ก.พ. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 14:53 น. อยู่ที่ 1,663.30 จุด ลดลง 33.15 จุด หรือ 1.95% สูงสุดที่ 1,690.50 จุด ต่ำสุดที่ 1,656.62 จุด มูลค่าการซื้อขาย 9.45 หมื่นล้านบาท
โดยนักวิเคราะห์ กล่าวว่า ตลาดหุ้นไทยปรับตัวลงตามทิศทางตลาดหุ้นภูมิภาคและตลาดหุ้นสหรัฐ ตอบรับความกังวลความตึงเครียดระหว่างรัสเซียและยูเครนที่เพิ่มความร้อนแรงขึ้น และล่าสุดรัสเซียเริ่มเปิดฉากปฏิบัติการทางทหารในยูเครนแล้ว ซึ่งส่งผลกระทบต่อทั่วโลก ทั้งนี้มีรายงานว่า ประธานาธิบดี วลาดิเมียร์ ปูตินแห่งรัสเซีย ได้ตัดสินใจที่จะเปิดฉากปฏิบัติการทางทหารพิเศษ โดยอ้างเหตุผลว่าเป็นการปกป้องภูมิภาคดอนบาส
สำหรับแนวโน้มในช่วงบ่าย ทางนักวิเคราะห์ให้แนวรับแรกที่ 1,670 จุด แนวรับถัด 1,660 จุด ส่วนแนวต้าน 1,680 จุด แนะติดตามสถานการณ์รัสเซียและยูเครนอย่างใกล้ชิด